
Решение №144/02.11.2022 по нак. д. №753/2022 на ВКС, НК, III н.о., докладвано от съдия Блага Иванова
 


	
	Р Е Ш Е Н И Е	
		
	№ 144	
		
	 гр. София, 02 ноември 2022 г.	
		
	В И М Е Т О Н А Н А Р О Д А	
		
	Върховният касационен съд на Република България, ІII НО, в публично заседание на двадесети октомври през две хиляди двадесет и втора година, в състав:	
		
	 ПРЕДСЕДАТЕЛ: БЛАГА ИВАНОВА 	
		
	 ЧЛЕНОВЕ: ДАНИЕЛА АТАНАСОВА 	
		
	 КРАСИМИРА МЕДАРОВА 	
		
	при секретаря Невена Пелова 	
		
	и в присъствието на прокурора Нина Панчева	
		
	изслуша докладваното от	
		
	съдия ИВАНОВА касационно дело № 753 по описа за 2022 г	
		
	 Настоящето производство е образувано по искане на осъдения А. Ф. К., депозирано на 16. 08. 2022 г, за възобновяване на НОХД № 680/17 по описа на Районен съд, Сандански, по което е постановена присъда № 3206 от 17. 12. 2019 г, влязла в сила на 3. 01. 2020, с която молителят е признат за виновен в това, че на 9. 02. 2017 г в [населено място], е управлявал моторно превозно средство, без да притежава свидетелство за управление на моторно превозно средство, в едногодишен срок от наказването му по административен ред за същото деяние, с оглед на което и на основание чл. 343 в, ал. 2 вр. чл. 55, ал. 1, т. 1 НК, е осъден на осем месеца „лишаване от свобода“, при „строг“ режим, и глоба от 200 лв, и на основание чл. 68, ал. 1 НК, е приведено в изпълнение наказанието три години „лишаване от свобода“, наложено по НОХД № 125/16 по описа на СНС, за изтърпяването на което е определен „строг“ режим. 	
		
	 Искането е на основание чл. 423 НПК. Молителят изтъква, че е задочно осъден, тъй като към момента на разглеждане на делото от Районен съд, Сандански, се е намирал в Република Турция, където е бил „задържан под стража“. Иска, по реда на възобновяването, да бъде отменена влязлата в сила осъдителна присъда и делото да бъде върнато за ново разглеждане от друг състав на първата инстанция, за да му се осигури възможност за лично участие. 	
		
	 В съдебно заседание на ВКС защитата пледира за уважаване на искането. 	
		
	 Осъденият не се явява в съдебното заседание на настоящата инстанция по уважителни причини: същият изтърпява наказание „лишаване от свобода“ в пенитенциарно заведение в Република Турция. 	
		
	 Представителят на ВКП изразява становище за неоснователност на искането. 	
		
	Върховният касационен съд, след като обсъди доводите на страните и в пределите на своята компетентност, намери следното: 	
		
	 Искането е допустимо. Подадено е от легитимна страна, при спазване на законоустановения срок / молителят е узнал за влязлата в сила присъда през месец април 2022 г / и касае съдебен акт, непроверен по касационен ред. Разгледано по същество, е основателно. 	
		
	 Осъденият А. Ф. К. е привлечен към наказателна отговорност с постановление от 15. 02. 2017 г, за престъпление по чл. 343 в, ал. 2 НК, което му е предявено лично и в присъствието на защитник. Взета му е мярка за неотклонение „парична гаранция“, в размер на 1 000 лв / изпълнена /. Обявил е адрес за призоваване: [населено място]. 	
		
	 Делото е внесено с обвинителен акт в Районен съд, Сандански, на 1. 09. 2017 г. Образувано е НОХД № 680/17 по описа на същия съд, насрочено за 4. 10. 2017 г. Призовката, изпратена на адреса в [населено място], е върната в цялост с отбелязване, че лицето живее в [населено място], същата община. Изпратената до този адрес призовка също е върната в цялост със забележка, че адресатът се намира в чужбина. По делото е постъпила справка, че на 13. 09. 2017 г, подсъдимият е „задържан под стража“ в Република Турция и се намира в затвор от закрит тип в Истанбул. Съдът е изпратил съдебна поръчка за призоваване на подсъдимия чрез компетентните органи на Република Турция, но молбата за правна помощ е оставена без уважение, по съображения, че деянието, предмет на НОХД № 680/17 по описа на Районен съд, Сандански, не съставлява престъпление в Република Турция. След получаване на отговора от замолената държава, съдът е дал ход на делото в отсъствие на подсъдимия и е постановил осъдителната присъда, чиято отмяна се иска, по реда на възобновяването. 	
		
	 При тези данни, настоящата инстанция намери, че искането на осъдения К. за възобновяване на наказателното производство е основателно и следва да бъде уважено. Това е така, защото молителят не е могъл да упражни правото си на лично участие в съдебната фаза на процеса по уважителни причини, а именно: бил е „задържан под стража“ в друга държава, която не е сторила необходимото, за да осигури участието му по делото, водено в Република България. При това положение, не може да се приеме, че подсъдимият е манифестирал отказ от лично участие в съдебната фаза на процеса. От друга страна, не може да се счита, че той се е укрил и по този начин е препятствал воденото срещу него наказателно производство, за което е узнал на досъдебната фаза, тъй като явяването му пред съда е осуетено от „задържането му под стража“ по друго наказателно дело, водено в Република Турция, а не се дължи на взето от него решение да не участва в съдебното производство. 	
		
	 С оглед на изложеното, ВКС намери, че са налице предпоставките на чл. 423 НПК, за възобновяване на наказателното дело и осигуряване възможност за осъдения да участва в производството пред съда. Налице са основанията на чл. 423, ал. 4 НПК, за вземане на мярка за неотклонение „задържане под стража“ спрямо А. Ф. К.. 	
		
	 По изложените съображения, ВКС намери, че искането е основателно и следва да бъде уважено. 	
		
	 Водим от горното и на основание чл. 423 НПК, ВКС, ІII НО,	
		
	Р Е Ш И:	
		
	 ОТМЕНЯ, по реда на ВЪЗОБНОВЯВАНЕТО, присъда на Районен съд, Сандански, № 3206 от 17. 12. 2019 г, по НОХД № 680/17. 	
		
	 ВРЪЩА делото за НОВО РАЗГЛЕЖДАНЕ от друг състав на същия съд, от стадия на разпоредително заседание.	
		
	 ВЗЕМА мярка за неотклонение „ЗАДЪРЖАНЕ ПОД СТРАЖА“ по отношение на А. Ф. К.. 	
		
	 Решението не подлежи на обжалване.	
		
	 ПРЕДСЕДАТЕЛ: 	
		
	 ЧЛЕНОВЕ: 	

